钦定古今图书集成/明伦汇编/氏族典/第501卷 > 《苏州府志》 > 陆续
## 钦定古今图书集成/明伦汇编/氏族典/第501卷 > 《苏州府志》 > 陆续

按《后汉书陆续传》：“续字智初，会稽吴人。幼孤，仕郡户
曹史。时岁荒，民饥困，太守尹兴使续于都亭赋民𫗴
粥，续悉分别姓名，无有差谬，兴异之。刺史行部，见续，
辟为别驾从事，以病去，还为郡门下掾。是时楚王英
谋反，阴疏天下善士。显宗得尹兴名，乃征兴诣廷尉
狱。续及掾史五百馀人诣洛阳诏狱就考，肌肉消烂”，
终无异辞。续母远至京师，觇候消息，作馈食付门卒
以进之。续对食悲泣，不能自胜。使者问故，续曰：“母来
不得相见，故泣耳。”使者问何以知，续曰：“母常截肉，未
尝不方，断葱以寸为度，是以知之。”使者嘉之，上书说
续行状。帝即赦兴等事，还乡里，禁锢终身。续以老病
卒。长子稠，广陵太守，有理名。续中子逢，乐安太守。少
子褒，力行好学，不慕荣名，连征不就。